[{"text_idx": "#000001", "text": "Ekde la deka horo en dimanc\u0302o la 26an de julio, la centa Universala Kongreso de Esperanto estis inau\u0306gurita. La salono Zamenhof estis plenega; kongresanoj pli ol 1500 devis sekvi la ceremonion sur grandaj ekranoj el du pliaj salonoj. Diplomatoj el Slovakio, Ukrainio kaj Svislando partoprenis la solenaj\u0302on."}, {"text_idx": "#000002", "text": "Post malfermaj vortoj kaj prezento de podianoj, sekvis salutparolo de la Alta Protektanto de la Kongreso, Fre\u0301de\u0301ric Cuvillier, eksministro, deputito kaj urbestro de Bulonjo-c\u0302e-Maro (dekstre sur la foto). Li diris interalie: \u201cVi kiel reprezentantoj de la esperantistaro sentu vin hejme en Bulonjo-c\u0302e-Maro.\u201d Plie li aludis al la granda jubilea kongreso el 2005 kaj konigis planon pri starigo de E-kulturdomo en tiu historie grava urbo. Tradukis la vortojn Brian Moon, kiu povis ripozi dum la du lastaj frazoj, kiuj ja estis en Esperanto."}, {"text_idx": "#000003", "text": "La prezidanto de la Loka Kongresa Komitato, Xavier Dewidehem bonvenigis la kongresanojn, dirante, ke la kongreso havas tri c\u0302efajn celojn: memori, festi, elmontri. Pri festado, li skizis la unike abundan kulturan oferton: kun multaj teatraj\u0302oj, koncertoj, atelieroj, k.s. Pri la elmontrado rolis lau\u0306dinda vidigo de kongresaj afis\u0302oj tra la urbo, kiuj skizis la publikajn erojn: placajn koncertojn, ekspoziciojn, kurson \u2018Esperanto Eksprese\u2019, kunsidojn por la publiko kaj futbalan matc\u0302on."}, {"text_idx": "#000004", "text": "Tri membroj de la familio Zamenhof c\u0302eestis. La 90-jara L. C. Zaleski-Zamenhof komencis sian saluton per la samaj vortoj kiujn li uzis por saluti la kongreson en Stokholmo en 1934. Li transdonis la taskon saluti estontajn UKojn al la pranepinoj, Anna kaj Margareta. Tiu lasta c\u0302eestis kaj salutis: \u201cAl c\u0302iuj homaranoj c\u0302i tie, mi salutas la kongresanojn \u2013 homoj kiuj volas log\u0302i en paco. Mi estas fiera kaj kortus\u0302ita prezenti nin kiel reprezentanto de la familio Zamenhof\u00bb."}, {"text_idx": "#000005", "text": "Sekvis tre selektita serio de skribaj salutoj, la unua de la pola senatano Edmund Wittbrodt, kiu deklaris \u201cEsperanto apartenas al la mondo, ne nur al Pollando\u201d. Pliaj salutoj venis el Kroatio de Ivano Goldstein, Konsulo al Francio, kies avo gvidis Esperanto-klubon, de la nova urbesto de la Esperanta urbo Herzberg, Peter Lutz, kaj de kelkaj gravaj funkciuloj de la au\u0306stra registaro."}, {"text_idx": "#000006", "text": "Venis la momento anonci novan membron de la Honora Patrona Komitato: temas pri Giuliano Turone, tre bone konata itala juristo kaj jug\u0302isto en la Supera Apelacia Tribunalo de Italio. Li agis ankau\u0306 en la Internacia Pun-Tribunalo en Hago. Li estas aktiva esperantisto tra jardekoj kaj au\u0306toro de pluraj gravaj jurotemaj libroj. Sekvis anonco pri du novaj Honoraj Membroj de la Asocio: Andre\u0301 Cherpillod, fekunda verkisto kiu au\u0306toris pli ol 130 librojn, kaj Ulrich Lins, aginto en TEJO kaj respektata verkisto (grava parto de Esperanto en Perspektivo, kompilinto de La arto labori kune kaj au\u0306toro de La Dang\u0302era Lingvo, nun reeldonata)."}, {"text_idx": "#000007", "text": "Je tiu punkto, la prezidanto de UEA, Mark Fettes, enfokusig\u0302is kaj liveris atentindan 15-minutan festparolon, kies plena teksto estis dissendita antau\u0306 horetoj en EKO-29 (EKO-UKO 2), kaj kiu spekteblas rete c\u0302e adreso, kiu aperas sube."}, {"text_idx": "#000010", "text": "Por vidi video-prezento de la malfermo de la UK en Lillo, iru al la pag\u0302o: \u201cChaine des enfants bilingues\u201c."}]